Одлучујућа битка између монголске и угарске војске вођена је на пољу Мухи код реке Шајо априла 1241. године. Монголи су поразили угарску војску. Међу погинулима су обојица угарских надбискупа, као и Белин брат Коломан. Белу су спасли витезови темплари који су, бранећи краља, сви изгинули. Док се Бела склањао пред потером Монгола, неколико монголских војски продире на мађарску територију. Они заузимају читаву Угарску, сем неких утврђених градова и тврђава. Крило монголске војске, под Каданом, гонило је Белу преко Аустрије, Загреба до Приморја, Сплита и Трогира. Угарског краља спасла је смрт великог кана Угедаја, јер је Бату желео учествовати у избору новог врховног кана. Кадан се, по наређењу Батуа, повукао пред неосвојеним Трогиром и преко Далмације, Зете, Рашке и Бугарске, вратио у јужноруске степе. Монголи су оставили Угарску у рушевинама.